
Uznesenie D. súd Lučenec vo veci starostlivosti o maloleté deti: U., narodený XX.XX.XXXX a G., narodená XX.XX.XXXX, bytom ako navrhovateľka, zverené do náhradnej osobnej starostlivosti náhradného rodiča: O., narodená XX.XX.XXXX, trvale bytom M., toho času bytom B., zastúpené kolíznym opatrovníkom: Úrad práce, sociálnych vecí a rodiny Veľký Krtíš, deti rodičov: matka G., narodená XX.XX.XXXX, trvale bytom B. toho času bytom U. a otec U., narodený XX.XX.XXXX, trvale bytom B., toho času v Ústave na výkon trestu odňatia slobody Košice - Šaca, za účasti Okresnej prokuratúry Veľký Krtíš, o návrhu navrhovateľky: X., narodená XX.XX.XXXX, trvale bytom B. na zverenie maloletých detí do náhradnej osobnej starostlivosti a o nariadení neodkladného opatrenia, takto rozhodol: N a r i a ď u j e neodkladné opatrenie v nasledujúcom znení: Súd d o č a s n e, do právoplatného skončenia konania vedeného na Okresnom súde Lučenec pod sp. zn. 27P/265/2024, z v e r u j e maloleté deti U., narodeného XX.XX.XXXX a G., narodenú XX.XX.XXXX do osobnej starostlivosti navrhovateľky X., narodenej XX.XX.XXXX, ktorá j e p o v i n n á dočasne vykonávať osobnú starostlivosť o maloleté deti v rovnakom rozsahu v akom je vykonávajú rodičia, v bežných veciach ich zastupovať a spravovať ich majetok. odôvodnenie: 1. Dňa 12.12.2024 bol súdu doručený návrh navrhovateľky na zverenie maloletých detí do jej náhradnej osobnej starostlivosti s tým odôvodnením, že navrhovateľka ako sestra maloletých detí zabezpečuje osobnú starostlivosť o svojich súrodencov, nakoľko otec je toho času vo výkone trestu odňatia slobody, matka žije v Nemecku a náhradný rodič si prestal plniť úlohy v súvislosti so zabezpečovaním riadnej starostlivosti o maloleté deti. 2. Podaním zo da 20.01.2025 navrhovateľka žiadala o zverenie maloletých detí do svojej osobnej starostlivosti formou neodkladného opatrenia z dôvodu, že náhradný rodič maloletých deti O. od októbra 2024 začala pravidelne odchádzať z domácnosti maloletých detí za svojím novým partnerom do Revúcej, od decembra 2024 sa už vôbec nezdržiava v domácnosti a nezabezpečuje maloletým deťom osobnú starostlivosť, posledné dva mesiace si pre vlastnú potrebu vzala 850,-Eur, ktoré dostáva na maloleté deti ako sociálne dávky. Celú starostlivosť o maloleté deti zabezpečuje navrhovateľka (sestra maloletých detí), súrodencom varí, perie, nakupuje potraviny a s maloletou G. sa pripravuje na vyučovanie. S maloletým bratom U. absolvovala aj vyšetrenie u detskej lekárky. Navrhovateľka toho času študuje externe, a to z toho dôvodu, aby dokázala maloletým deťom zabezpečiť riadnu starostlivosť. 3. V domácnosti navrhovateľky bolo vykonané sociálne zisťovanie, o výsledku ktorého príslušný orgán sociálnoprávnej ochrany detí a sociálnej kurately predložili súdu správu zo dňa 23.01.2025 (č. l. 76). Podľa správy zo sociálneho zisťovania v domácnosti navrhovateľky a maloletých detí bolo zistené, že rodina býva v obci B. v unimobunke, kde sú dve miestnosti. Každý člen domácnosti má vlastné lôžko. Kúria si v peci na tuhé palivo a vodu nosia zo studne. Majú zavedenú elektrickú energiu aj internet. V
kuchyni je linka, sporák, skriňa na oblečenie a TV. Bytové podmienky sú stiesnené, ale domácnosť je udržiavaná. Pani O., ktorej sú deti rozsudkom Okresného súdu Veľký Krtíš č.k. 13P/60/2021-125 zo dňa 25.02.2011, právoplatným dňa 18.05.2023 zverené do náhradnej osobnej starostlivosti, do októbra 2024 zabezpečovala starostlivosť o maloleté deti na primeranej úrovni. Komunikovala so školami, ktoré deti navštevujú. V lete absolvovala s maloletým U. vyšetrenie u pedopsychiatra a aj vyšetrenie sluchu v Banskej Bystrici. Má diagnostikovanú obojstrannú prevodovú stratu sluchu. Mali ho operovať, ale U. to odmietol, pretože má strach z operácie. V novembri 2024 bolo pracovníkom úradu telefonicky oznámené, že pani O. pravidelne odchádza z domácnosti a deti necháva samé. V tom čase pani O. uviedla, že chodí zabezpečovať na východné Slovensko starostlivosť o starú matku. Dňa 25.11.2025 sa opatrovateľka dostavila na odd. SPODaSK, kde sa vyjadrila, že deti počas jej neprítomnosti mali zabezpečené dostatočné zásoby potravín a o súrodencov sa starala najstaršia sestra X. narodená XX.XX.XXXX a aj ich stará matka K., narodená XX.XX.XXXX, ktorá býva hneď vedľa. P. O. prisľúbila, že už ostane doma s deťmi a bude úrad informovať vopred, ak odíde znova na východné Slovensko. Dňa 20.12.2024 sa na oddelenie SPODaSK dostavila X., ktorá uviedla, že si podala na Okresnom súde Lučenec návrh na zverenie svojich súrodencov U. a G. do svojej starostlivosti. O. naďalej podľa jej slov odchádzala z ich domácnosti a občas sa vrátila, prespala jednu noc a odišla opäť preč. V decembri X. odovzdala sociálne dávky, ktoré dostáva na maloleté deti v plnej výške. Tá za to nakúpila deťom darčeky na Vianoce, ošatenie a aj obuv. Dňa 17.01.2025 sa dostavila na úrad X. s bratom U., s ktorým bola na vyšetrení u detskej lekárky a ktorý bude hospitalizovaný na detskom oddelení v NsP Veľký Krtíš. X. si vybavila na strednej škole, na ktorej študuje, individuálny študijný plán, aby mohla zabezpečovať starostlivosť o súrodencov. Informovala Spojenú školu M. Kameň, ktorú U. navštevuje, o jeho hospitalizácii. Manželka otca maloletých detí O. im mala minulý týždeň vziať peniaze zo sociálnych dávok, ktoré dostáva na maloleté deti v sumu 536,50 Eur a X. na účet zaslalo 550,-Eur. Zo strany SPODaSK bola dňa 20.01.2025 telefonicky kontaktovaná pani O., ktorá uviedla, že X. zaslala 550,-Eur a zvyšok si nechala, pretože aj ona musí z niečoho žiť. Dňa 20.01.2025 bol telefonicky kontaktovaný starosta obce B. pán E., ktorý uviedol, že za ním bola X., ktorá ho oboznámila so situáciou v rodine. Vyplatila polovicu dlžnej sumy za dane na Obecnom úrade za minulý rok. Pán M. si myslí, že X. by mohla starostlivosť o súrodencov zvládnuť. Maloletá G. je žiačkou 5.ročníka Základnej školy Vsevoloda Čechoviča vo Veľkom Krtíši. Jej dochádzka do školy je pravidelná. K učiteľom sa správa slušne, rešpektuje ich a na hodinách pracuje. Od septembra sa výrazne zlepšila. Spočiatku sa na hodinách neprejavovala, ale od novembra má obrovský posun a snahu na hodinách. Je domáca príprava je síce slabá, ale chodí na doučovanie. Venuje sa jej aj sociálna pedagogička. V kolektíve je začlenená, má svojich priateľov. Podľa slov triednej učiteľky mala slabšiu hygienickú stránku a aj domácu starostlivosť zo strany O. Od obdobia, kedy starostlivosť zabezpečuje sestra X. sa zlepšila aj hygienická stránka, má pravidelne desiatu, teplé oblečenie a obuv, vyplatené školské poplatky a aj zabezpečené školské pomôcky. Triedna učiteľka prejavila spokojnosť so zabezpečením starostlivosti zo strany X. ktorá aj komunikuje so školou. Maloletý U. je žiakom 2.ročníka Spojenej školy v Modrom Kameni odbor murár. Do školy chodí pravidelne. Nie sú s ním výchovné problémy, spolupracuje aj s sociálnou pedagogičkou, čo mu veľmi pomáha. Dosahuje slabé vyučovacie výsledky. Je ťažšie chápavý a nesústredený. Po diagnostike psychologičkou mu boli zistené závažné poruchy správania a emócii, poruchy hodnotových noriem a nerovnomerný vývin osobnosti. V triednom kolektíve je nekonfliktný, priateľská, ale ľahko ovplyvniteľný. Tohto času je stále hospitalizovaný v NSP Veľký Krtíš. 4. Rodičia maloletých detí v samostatných vyjadreniach (otec vo vyjadrení zo dňa 15.01.2025 - č.l. 26 a matka vo vyjadrení zo dňa 15.01.2025 - č. l. 41) súhlasili so zverením maloletých detí do náhradnej osobnej starostlivosti ich dcéry X.. Obaja rodičia majú za to, že ich staršia dcéra X. zabezpečuje starostlivosť o súrodencov riadne. 5. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 6. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie.
7. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 8. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 9. Podľa § 329 ods. 1 prvá veta CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 10. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 11. Podľa § 330 ods. 1 a 2 CSP, súd môže určiť, že neodkladné opatrenie bude trvať len po určený čas. Ak to povaha veci pripúšťa, súd môže nariadiť neodkladné opatrenie, ktorého obsah by bol totožný s výrokom vo veci samej. 12. Podľa § 360 ods. 1 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 13. Pri rozhodovaní o nariadení neodkladného opatrenia vychádzal súd zo všeobecného právneho predpisu - Civilného sporového poriadku, ktorý v ustanoveniach § 324 a nasl. obsahuje všeobecnú úpravu neodkladných opatrení a osobitného právneho predpisu - Civilného mimosporového poriadku, ktorý v § 360 a nasl. obsahuje niektoré ustanovenia o neodkladných opatreniach zohľadňujúc špecifiká mimosporových konaní (a to vo veciach ochrany maloletého, vo veciach výživného, vo veciach osobnej starostlivosti o maloletého a o povolení súdu na výkon oprávnenia vo veci starostlivosti o maloletých). 14. Nariadenie neodkladného opatrenia je podľa zákonného predpokladu prípustné a opodstatnené vtedy, ak sa tvrdí a osvedčí, že sú tu právne vzťahy medzi účastníkmi, ak tieto právne vzťahy vyžadujú potrebu bezodkladne upraviť pomery, alebo ak je obava, že exekúcia bude ohrozená (§ 325 ods. 1 CSP). Neodkladné opatrenie v konaní vo veciach týkajúcich sa starostlivosti súdu o maloletých (§ 111 CMP) má byť prostriedkom ochrany zjavne ohrozených práv dieťaťa do doby, kým nebude o nich rozhodnuté podľa príslušných ustanovení zákona o rodine. Základným predpokladom nariadenia neodkladného opatrenia je potreba bezodkladnosti súdnej úpravy pomerov účastníkov konania, v prípade konania vo veciach starostlivosti súdu o maloletých pomerov maloletého dieťaťa. Takýmto spôsobom sa zabezpečuje rýchla úprava pomerov, ktoré neznesú ďalší odklad. Musí ísť teda o taký stav, ktorý si vyžaduje okamžitý zásah zo strany súdu, bez ktorého by mohlo dôjsť k ťažko napraviteľnému, resp. nezvratnému poškodeniu oprávnených záujmov maloletého dieťaťa. 15. V konaní o nariadenie neodkladného opatrenia pre krátkosť času, ktorý zákonodarca ukladá súdu na rozhodnutie vo veci, nemôže súd v zásade vykonávať dokazovanie v relevantnom rozsahu, a preto vychádzal najmä z obsahu návrhu, priložených listinných dôkazov, ako aj zo správy kolízneho opatrovníka o šetrení pomerov. 16. Z ust. § 330 ods. 2 CSP vyplýva, že ak to povaha veci pripúšťa, súd môže nariadiť aj neodkladné opatrenie, ktorého obsah by bol totožný s výrokom vo veci samej. Kritériom pre akceptovateľnosť takéhoto rozhodnutia je to, že totožnosť výrokov pripúšťa povaha veci. Súd teda vždy individuálne vyhodnotí, či povaha prejednávanej veci pripúšťa nariadenie požadovaného neodkladného opatrenia z hľadiska totožnosti výrokov. S prihliadnutím na citované ustanovenie nemožno abstraktne vymedziť, ktoré subjektívne nároky svojou povahou pripúšťajú nariadenie neodkladného opatrenia s výrokom totožným vo veci samej, avšak, ako to vyplýva z výkladu danej právnej normy, spravidla pôjde o špecifické nároky, pri ktorých musia byť súčasne splnené podmienky nariadenia neodkladného opatrenia podľa § 325 ods. 1 CSP. Okruh potenciálnych nárokov z daného hľadiska tým nie je vyčerpaný. Argumentačne udržateľný právny záver v konkrétnej veci si vždy vyžaduje zohľadnenie relevantných okolností prípadu. 17. Z predložených listinných dôkazov a obsahu spisového materiálu má súd osvedčené, že maloleté deti - U. a G. - boli rozsudkom Okresného súdu Veľký Krtíš č.k. 13P/60/2021-125 zo dňa 25.02.2011,
právoplatným dňa 18.05.2023 zverené do náhradnej osobnej starostlivosti O. ktorá už od decembra 2024 nezabezpečuje starostlivosť o maloleté deti vôbec. Starostlivosť o maloleté deti prebrala ich sestra X. ktorá bola tiež zverená do náhradnej osobnej starostlivosti O. avšak dňa 03.10.2024 dosiahla plnoletosť, v dôsledku čoho náhradná osobná starostlivosť vo vzťahu k navrhovateľke v súlade s § 47 ods. 1 písm. a) zákona o rodine zanikla. Zo skutočností zistených orgánom sociálnoprávnej ochrany detí a sociálnej kurately (viď správa č. l. 76) je zrejmé, že navrhovateľka X. riadne zabezpečuje starostlivosť o maloleté deti, dokonca vo vyššej kvalite ako bola starostlivosť poskytovaná deťom zo strany náhradného rodiča O. Navrhovateľka si toho času ešte plní školskú dochádzku, v záujme poskytovania riadnej starostlivosti súrodencom zmenila dennú formu štúdia na externú. Ako vyplýva aj z obsahu podanej správy, odkedy maloletým deťom zabezpečuje starostlivosť sestra X., sú u maloletých detí pozorované pozitívne zmeny v oblasti prípravy na vyučovanie ako aj v oblasti starostlivosti o hygienu. U maloletej G. triedna učiteľka výslovne potvrdila, že od obdobia, kedy starostlivosť zabezpečuje sestra X., má maloletá pravidelne desiatu, teplé oblečenie a obuv, vyplatené školské poplatky a aj zabezpečené školské pomôcky. Triedna učiteľka prejavila spokojnosť so zabezpečením starostlivosti zo strany X., ktorá aj komunikuje so školou. 18. Súd zhodnotením všetkých vyššie uvedených skutočností dospel k záveru, že je potrebné rozhodnúť o dočasnej úprave pomerov k maloletým deťom U.. Toto rozhodnutie považuje súd za potrebné aj pre čiastočnú stabilizáciu a úpravu vzťahov v rodine a predovšetkým z dôvodu, že rodičia toho času nemajú vytvorené vhodné podmienky pre zabezpečenie starostlivosti o maloleté deti, otec je vo výkone trestu odňatia slobody, matka žije trvalo mimo územia Slovenskej republiky, súd nemá vedomosť o jej osobných a majetkových pomeroch. Náhradný rodič O. si prestala plniť povinnosti vo vzťahu k zabezpečeniu osobnej starostlivosti o maloleté deti, naopak, svoje postavenie náhradného rodiča zneužíva za účelom zabezpečenia si finančných prostriedkov, keď navrhovateľke za účelom zabezpečenia výživy maloletých detí odovzdala len časť finančných prostriedkov poskytovaných štátom ako príspevok dieťaťu zverenému do náhradnej starostlivosti a časť si ponechala na úhradu osobných potrieb. Na základe uvedeného mal súd za to, že je potrebné návrhu navrhovateľky na nariadenie neodkladného opatrenia vyhovieť, a preto maloleté deti U. a G. dočasne zveril do osobnej starostlivosti ich sestry X., ktorej uložil povinnosť dočasne vykonávať osobnú starostlivosť o maloleté deti v rovnakom rozsahu v akom je vykonávajú rodičia, v bežných veciach ich zastupovať a spravovať ich majetok. Súd sa pri svojom rozhodovaní opieral o správy úradu, z ktorých má osvedčené, že navrhovateľka má vytvorené vhodné podmienky pre starostlivosť o maloleté deti, tieto sú na starostlivosť navrhovateľky zvyknuté, navrhovateľka napriek nízkemu veku (18 rokov) starostlivosť o maloleté deti zvláda príkladne, rodičia so starostlivosťou navrhovateľky o maloleté deti súhlasia. 19. Pre úplnosť je potrebné uviesť, že nejde vo veci o rozhodnutie konečné a až po vykonaní rozsiahlejšieho dokazovania súd rozhodne vo veci samej, v konaní o zverenie maloletých detí do náhradnej osobnej starostlivosti, v rámci ktorého bude súd zisťovať súčasné osobné, zárobkové a majetkové pomery navrhovateľky ako aj rodičov maloletých detí, ako aj osobné predpoklady (najmä zdravotné, osobnostné a morálne) navrhovateľky a odôvodnené potreby maloletých detí. Zároveň súd bude v konaní zisťovať, či spôsob života navrhovateľky a života osôb, ktorí s nimi žijú v domácnosti, zaručuje, že bude náhradnú osobnú starostlivosť vykonávať v záujme maloletých detí. Až na základe zistenia vyššie uvedených skutočností súd následne v konaní rozhodne vo veci samej, a to o náhradnej osobnej starostlivosti a úprave výživného na maloleté deti. 20. Toto neodkladné opatrenie je vykonateľné dňom jeho doručenia (§ 332 ods. 1 CSP). Poučenie: Proti tomuto rozhodnutiu je prípustné odvolanie, ktoré sa podáva v lehote 15 dní odo dňa doručenia, prostredníctvom Okresného súdu Lučenec, Dr. Herza 14, 984 37 Lučenec na Krajský súd v Žiline, a to písomne. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že
a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Podľa § 62 ods. 1, 2 CMP, je odvolanie možné odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Podľa § 63 CMP, v odvolacom konaní možno uvádzať nové skutkové tvrdenia a predkladať nové dôkazné návrhy. Podľa § 64 CMP, zmena návrhu na začatie konania je v odvolacom konaní prípustná. Podľa § 65 CMP, odvolací súd nie je viazaný rozsahom odvolania vo veciach, v ktorých možno začať konanie aj bez návrhu. Podľa § 66 CMP, odvolací súd nie je odvolacími dôvodmi viazaný. Podľa § 67 CMP, na vady konania pred súdom prvej inštancie prihliada odvolací súd, len ak mali za následok nesprávne rozhodnutie vo veci. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

Zdroj: KAUZIS.SK – https://www.kauzis.sk/judikatura/r/ECLI:SK:OSLC:2025:6624205808.2 (dáta aktuálne k 15. 11. 2026). Záväzné je znenie zverejnené súdom.




